Bloem maak hom reg vir gewilde skou | Netwerk24
Deur Kaydene Davids 26 April 2019 06:53
Die tema van vanjaar se Bloemskou is Superhelde.
Tientalle uitstallers van oor die land het reeds van vroeg af gewikkel om alles vir die 136ste Bloemskou gereed te kry.
Die 59ste Nasionale Saalperd-kampioenskappe is ook Donderdagoggend in mistige weer met die finale beoordeling in die klas vir speenoud-perde hervat.
Altesaam 920 perde in 158 klasse ding in vanjaar se kampioenskap mee.
Elmarie Prinsloo, uitvoerende hoof van die Bloemskou, sê
hulle is besig om alles gereed te kry om weer 'n suksesvolle skou aan te bied.
Sy sê hulle is dankbaar vir die lekker reën en verlig oor die sonskynweer wat almal die geleentheid gee om hul laaste reëlings te tref.
"Daar heers reeds 'n heerlike skougees op die skouterrein met die heerlike reuk van braaivleis wat reeds die lug vul, terwyl uitstallers skarrel om hul uitstallings gereed te kry en 'n wonderlike span personeel en diensverskaffers wat seker maak dat alles gereed en op hul plek vir vanjaar se Bloemskou is."
Prinsloo nooi besoekers om te kom saamkuier.
Die skou duur van 26 April tot 4 Mei.
Lede van die Sanparke Ereveldwagters se Vrystaatstreek het gister die Sanparke-stalletjie by die Bloemskou opgestel. Dié groep het by verlede jaar se Bloemskou die Volksblad-wisseltrofee vir die beste binne-uitstalling in die uitstalsale ontvang. Op die foto is Carin Bredenkamp, ds. Christo Louw en Lizette de Villiers. Foto: Verskaf